Zagreb, 10. studenoga 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom vlastitih saznanja o mogućem sukoba interesa dužnosnika Klaudia Gašparinia, zamjenika općinskog načelnika Općine Višnjan do 24. svibnja 2021.g.,** na 148. sjednici, održanoj 10. studenoga 2021.g., donosi sljedeću:

**ODLUKU**

**I.** **Pokreće se postupak za odlučivanje o sukobu interesa protiv dužnosnika Klaudia Gašparinia, zamjenika općinskog načelnika Općine Višnjan do 24. svibnja 2021.g., zbog moguće povrede članka 18. stavka 1. ZSSI-a, koja proizlazi iz propusta obavještavanja Povjerenstva o stupanju u poslovne odnose između Općine Višnjan, kao tijela javne vlasti u kojem dužnosnik obnaša dužnost, i trgovačkog društva Plan Gašparini d.o.o. u vlasništvu dužnosnikovog oca, a koji su nastali:**

- **sklapanjem Ugovora o izvođenju radova na sanaciji krovišta stambenog objekta u ulici Dr. S. Fortune 4 od 8. studenog s 2017.g. u vrijednosti od 84.207,50 kn s PDV-om,**

- **izdavanjem narudžbenice br. 15/2018 od 21. rujna 2018.g. za izvođenje radova sanacije krovišta zgrade Delemarna u Markovcu, u vrijednosti od 24.850.00 kn,**

**- sklapanjem Ugovora o izvođenju hitnih radova na sanaciji dijela krova općinske zgrade od 26. kolovoza 20201.g. u vrijednosti od 124.437,50 kn s PDV-om.**

**II. Postupak za odlučivanje o sukobu interesa protiv dužnosnika Klaudia Gašparinia, zamjenika općinskog načelnika Općine Višnjan do 24. svibnja 2021.g., povodom stupanja u poslovne odnose između Općine Višnjan i poslovnih subjekata u vlasništvu osoba s Nezavisne kandidacijske liste Višnjan na kojoj je kandidat bio i dužnosnik Klaudio Gašparini te radnih odnosa navedenih fizičkih osoba u pravnim osobama čiji osnivač je Općina Višnjan, neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

**III. Poziva se dužnosnik Klaudio Gašparini da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Povjerenstvo je dana 25. svibnja 2021.g. pod brojem: 711-U-1875-P-125/21-01-1 zaprimilo anonimnu prijavu mogućeg sukoba interesa podnesenu protiv dužnosnika Klaudia Gašparinia te je povodom iste otvoren predmet pod brojem: P-125/21.

U prijavi se u bitnome navodi da trgovačko društvo Plan Gašparini d.o.o. u vlasništvu dužnosnikovog oca vrši uglavnom sve poslove za Općinu Višnjan. U prijavi se nadalje navode osobe s Nezavisne kandidacijske liste Višnjan, nositelja Angela Matticha, a na kojoj je bio i dužnosnik Klaudio Gašparini te se navodi da je ………. predsjednik udruge Agro udruga Višnjan koja je usko povezana s financiranjem i raspodjelom sredstava dobivenih od Općine, zatim da ………….. povremeno vrši poslove za Općinu Višnjan, zatim da je …………………… voditeljica općinskog dječjeg vrtića, a da je ……………… vlasnik obrta koji održava rasvjetu za Općinu Višnjan. U prijavi se također navodi da je ………………. zaposlenik trgovačkog društva u vlasništvu Općine Višnjan i vozač djece općinskog načelnika navedene jedinice lokalne samouprave te tajnik udruge Agro udruga Višnjan, a …………. je zaposlenica i direktorica svih trgovačkih društava u vlasništvu Općine Višnjan.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi navedenog Zakona. Uvidom u Registar dužnosnika koji ustrojava i vodi Povjerenstvo utvrđeno je da je Klaudio Gašparini obnašao dužnost zamjenika općinskog načelnika Općine Višnjan do 24. svibnja 2021.g. te je stoga, povodom obnašanja navedene dužnosti, obvezan postupati sukladno odredbama ZSSI-a.

Povjerenstvo je u svrhu stjecanja vlastitih saznanja i donošenja odluke o tome postoje li okolnosti koje ukazuju na moguću povredu odredbi ZSSI-a prikupilo potrebne podatke i dokumentaciju od nadležnih tijela.

Povjerenstvo je tako izvršilo uvid u podatke sudskog registra Trgovačkog suda u Pazinu te je utvrdilo je da je pod matičnim brojem subjekta: 130037664 upisano trgovačko društvo Plan Gašparini d.o.o., OIB: 54289000463. Kao jedini osnivač/član navedenog trgovačkog društva te osoba ovlaštena za zastupanje upisan je Romano Gašparini.

Uvidom u digitalne podatke matice rođenih dužnosnika Klaudia Gašparinia utvrđeno je da je Romano Gašparini otac dužnosnika.

Na zahtjev Povjerenstva, Općina Višnjan dostavila je dopis KLASA: 050-02/21-01/03, URBROJ: 2167-03-01-21-03 od 19. listopada 2021.g. u kojem se navodi da je za vrijeme mandata dužnosnika Klaudia Gašparinia, kao zamjenika općinskog načelnika Općine Višnjan, navedena jedinica lokalne samouprave u 2017.g. stupila u poslovni odnos s trgovačkim društvom Plan Gašparini d.o.o. koji se sastojao od izvođenja građevinskih radova sukladno Ugovoru o izvođenju radova na sanaciji krovišta stambenog objekta u ulici Dr. S. Fortune 4, sklopljenog 8. studenog s 2017.g. Predmetni Ugovor sklopljen je na osnovi prethodno provedenog postupka bagatelne - jednostavne nabave.

U očitovanju se nadalje navodi da je Općina Višnjan je u 2018.g.stupila u poslovni odnos s trgovačkim društvom Plan Gašparini d.o.o. koji se sastojao od izvođenja građevinskih

radova sanacije krovišta zgrade Delemarna u naselju Markovac, a sukladno Narudžbenici br. 15/2018 od dana 21. rujna 2018.g., te Računu br. 65/1/1/2018 i izvedbenom troškovniku od dana 20. studenog 2018.g.

Nadalje, Općina Višnjan je dana 26. kolovoza 2020.g. sklopila s trgovačkim društvom Plan Gašparini d.o.o. Ugovor o izvođenju hitnih radova na sanaciji dijela krova općinske zgrade koji je sklopljen je na osnovi prethodno provedenog postupka jednostavne nabave. Ponuda ponuditelja trgovačkog društva Plan Gašparini d.o.o. bila je jedina pristigla ponuda.

Vezano za navedeno, dodatno se pojašnjava da je općinski načelnik Angelo Mattich sukladno ovlastima iz članka 56. Statuta Općine Višnjan („Službeni glasnik Općine Višnjan“ broj 1/13) i ovlaštenjima određenima u Odlukama Općinskog vijeća Općine Višnjan uputio Poziv za dostavu ponuda za nabavu hitnih radova na sanaciji dijela krova zgrade općinske uprave te na temelju Zapisnika o pregledu i ocjeni ponuda donio Odluku o odabiru najpovoljnijeg ponuditelja. Na osnovi Odluke o odabiru najpovoljnijeg ponuditelja sklopljen je Ugovor o izvođenju hitnih radova na sanaciji dijela krova općinske zgrade od dana 26. kolovoza 2020.g.

Općina Višnjan je u privitku očitovanja dostavila dokumentaciju vezano za navedene poslovne odnose te Statut Općine Višnjan, Pravilnik o provedbi postupka nabave bagatelne vrijednosti, („Službeni glasnik Općine Višnjan“ broj 1/15.) te Pravilnik o jednostavnoj nabavi roba, usluga i radova te provedbi projektnih natječaja Općine Višnjan („Službeni glasnik Općine Višnjan“ broj 6/17.)

Uvidom u dostavljenu dokumentaciju utvrđeno je da je Odluku o početku postupka bagatelne – jednostavne nabave za radove na sanaciji krovišta stambenog objekta u Ulici Dr. S. Fortuna 4, Višnjan i imenovanju ovlaštenih predstavnik naručitelja KLASA: 023-08/17-01/63, URBROJ: 2167-03-01-17-01 od 19. listopada 2017.g. donio općinski načelnik Općine Višnjan Angelo Mattich. Uvidom u Zapisnik o otvaranju ponuda KLASA: 300-02/17-01/02, URBROJ: 2167-03-01-17-06 od 30. listopada 2017.g., sastavljen od strane ovlaštenih predstavnika naručitelja, među kojima nije bio dužnosnik Klaudio Gašparini, utvrđeno je da su u navedenom postupku jednostavne nabave do isteka roka za dostavu ponuda zaprimljene četiri ponude. Uvidom u Zapisnik o pregledu i ocjeni ponuda u navedenom postupku nabave bagatelne vrijednosti KLASA: 300-02/17-01/02, URBROJ: 2167-03-01-17-07 od 30. listopada 2017.g. utvrđeno je da su tri ponuditelja isključena iz daljnjeg postupka nabave s obzirom da dvije ponude nisu cjelovite, a jedna ponuda je suprotna odredbama iz poziva za dostavu ponuda te su ovlašteni predstavnici naručitelja predložili odgovornoj osobi naručitelja donošenje odluke o odabiru najpovoljnijeg ponuditelja - trgovačkog društva Plan Gašparini d.o.o. Odluku o odabiru najpovoljnijeg ponuditelja KLASA: 300-02/17-01/02, URBROJ: 2167-03-01-17-08 od 30. listopada 2017.g. donio je općinski načelnik Općine Višnjan Angelo Mattich koji je također u ime Općine Višnjan dana 8. studenoga 2017.g. sklopio Ugovor o izvođenju radova na sanaciji krovišta stambenog objekta u ulici Dr. S. Fortune 4 s trgovačkim društvom Plan Gašparini d.o.o. Ugovorena vrijednost radova iznosila je 84.207,50 kn s PDV-om.

Iz dostavljene dokumentacije nadalje je utvrđeno da je općinski načelnik Angelo Mattich potpisao narudžbenicu br. 15/2018 od 21. rujna 2021.g. za izvođenje radova sanacije krovišta zgrade Delemarna u Markovcu, u vrijednosti od 24.850.00 kn, izdanu trgovačkom društvu Plan Gašparini d.o.o. Nakon izvedenih radova trgovačko društvo Plan Gašparini d.o.o. izdalo je Općini Višnjan račun u iznosu od 23.212, 50 kn s PDV-om.

Nadalje, vezano za jednostavnu nabavu hitnih radova na sanaciji dijela krova zgrade općinske uprave, utvrđeno je da je Odluku o početku postupka jednostavne nabave KLASA: 340-01/20-01-08, URBROJ: 2167-03-01-20-1 od 20. kolovoza 2020.g. donio dužnosnik Angelo Mattich kao općinski načelnik Općine Višnjan. Navedenom Odlukom ujedno su imenovani ovlašteni predstavnici naručitelja u predmetnom postupku jednostavne nabave, među kojima nije bio dužnosnik Klaudio Gašparini. Uvidom u Zapisnik o pregledu i ocjeni ponuda u navedenom postupku jednostavne nabave KLASA: 340-01/20-01-08, URBROJ: 2167-03-01-20-05 od 26. kolovoza 2020.g. utvrđeno je da da je zaprimljena jedna ponuda, i to ponuda trgovačkog društva Plan Gašparini d.o.o. koja je ocijenjena kao valjana te su ovlašteni predstavnici naručitelja predložili odgovornoj osobi naručitelja donošenje odluke o odabiru navedenog trgovačkog društva kao najpovoljnijeg ponuditelja. Odluku o odabiru najpovoljnijeg ponuditelja KLASA: 340-01/20-01-08, URBROJ: 2167-03-01-20-06 od 26. kolovoza 2020.g. donio je općinski načelnik Općine Višnjan Angelo Mattich koji je potom kao zakonski zastupnik Općine Višnjan dana 26. kolovoza 2020.g. sklopio Ugovor o izvođenju hitnih radova na sanaciji dijela krova općinske zgrade s trgovačkim društvom Plan Gašparini d.o.o. Ugovorena vrijednost radova iznosila je 124.437,50 kn s PDV-om.

Člankom 4. stavkom 2. ZSSI-a propisano je da su srodnici po krvi u uspravnoj lozi članovi obitelji dužnosnika u smislu navedenog Zakona te je stoga otac dužnosnika član njegove obitelji u smislu ZSSI-a.

Stavkom 5. istog članka propisano je da su povezane osobe u smislu ZSSI-a članovi obitelji dužnosnika iz stavka 2. toga članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 4. stavkom 3. ZSSI-a propisano je da se poslovni odnos u smislu toga Zakona odnosi na sve ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda. Slijedom navedenoga, bilo koji oblik stjecanja sredstava od strane tijela javne vlasti smatra se poslovnim odnosom u smislu ZSSI-a.

Člankom 4. stavkom 4. ZSSI-a propisano je da su trgovačka društva poslovni subjekti u smislu ZSSI-a.

Člankom 7. točkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 18. stavkom 1. ZSSI-a propisano je da, u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo.

Stavkom 2. istog članka propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s tim Zakonom. Stavkom 4. istog članka propisano je da je dužnosnik, odnosno tijelo u kojem dužnosnik obnaša dužnost obvezno, prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Pravni poslovi, odnosno pravni akti koji su sklopljeni, odnosno doneseni bez prethodne obavijesti Povjerenstvu iz stavka 1. toga članka, protivno uputama Povjerenstva iz stavka 2. toga članka, dostavom nepotpune ili neistinite dokumentacije iz stavka 4. istog članka ili na bilo koji drugi način protivno odredbama članka 18. ZSSI-a su ništetni te će Povjerenstvo bez odgađanja dostaviti takav predmet nadležnom državnom odvjetništvu na daljnje postupanje radi utvrđivanja ništetnosti pravnog posla, odnosno pravnog akta.

Uvidom u evidencije Povjerenstva, utvrđeno je da dužnosnik Klaudio Gašparini nije, sukladno članku 18. stavku 1. ZSSI-a, obavijestio Povjerenstvo o stupanju u poslovni odnos između Općine Višnjan u kojem je dužnosnik obnašao dužnost zamjenika općinskog načelnika i trgovačkog društva Plan Gašparini d.o.o. u vlasništvu dužnosnikovog oca.

Povjerenstvo pojašnjava da je obveza prethodnog obavještavanja Povjerenstva iz članka 18. stavka 1. ZSSI-a objektivne i formalne naravi te se odnosi na svaki pojedinačni poslovni odnos u koji stupaju tijelo u kojem dužnosnik obnaša javnu dužnost i poslovni subjekt u kojem član obitelji dužnosnika ima 0,5% ili više udjela u vlasništvu. Povjerenstvo potom donosi upute za postupanje ovisno o konkretnim okolnostima svakog pojedinog slučaja.

Slijedom svega navedenog, iz prikupljenih podataka i dokumentacije, Povjerenstvo je steklo saznanja koja ukazuju na mogućnost da je dužnosnik Klaudio Gašparini počinio moguću povredu članka 18. stavka 1. ZSSI-a, koja proizlazi iz propusta obavještavanja Povjerenstva o nastanku poslovnih odnosa između Općine Višnjan kao tijela javne vlasti u kojem dužnosnik obnaša dužnost i trgovačkog društva Plan Gašparini d.o.o. u vlasništvu dužnosnikovog oca. Povjerenstvo je stoga donijelo odluku kao u točki I. izreke.

S obzirom da je iz dokumentacije vezane za poslovne odnose između Općine Višnjan i trgovačkog društva Plan Gašparini d.o.o. utvrđeno da dužnosnik Klaudio Gašparini nije sudjelovao u provođenju postupaka jednostavne nabave u kojima je kao ponuditelj sudjelovalo trgovačko društvo Plan Gašparini d.o.o. u vlasništvu njegova oca niti je potpisao narudžbenicu ni sklapao ugovore s navedenim trgovačkim društvom u ime Općine Višnjan, Povjerenstvo nije steklo saznanja koja bi, uz povredu članka 18. ZSSI-a, dodatno upućivala i na moguću povredu članka 7. stavka 1. točke c) ZSSI-a kojom je propisana zabrana zlouporabe posebnih prava dužnosnika koja proizlaze ili su potrebna za obavljanje dužnosti.

U pogledu navoda koji se odnose na osobe s Nezavisne kandidacijske liste Višnjan, nositelja Angela Matticha, na čijoj listi je bio i dužnosnik Klaudio Gašparini, Povjerenstvo obrazlaže da je Povjerenstvo kroz svoju dosadašnju praksu zauzelo stav da se članstvo dužnosnika i druge fizičke osobe u istoj političkoj stranci ili izbornoj koaliciji ili kandidatura na istoj listi na državnim ili lokalnim izborima, samo po sebi, ne smatra okolnošću prema kojoj se ta druga osoba smatra osobno interesno povezanom s dužnosnikom u smislu članka 4. stavka 5. ZSSI-a. Naime, samo na temelju činjenice da su određene osobe članovi iste političke stranke ili koalicije stranaka ili da su kandidati iste političke stranke ili koalicije stranaka ili nezavisnog kandidata za određenu javnu dužnost, bilo na državnoj, bilo na lokalnoj ili regionalnoj razini, može se opravdano zaključiti da navedene osobe dijele isti politički interes u smislu zajedničkog programa i ciljeva koje namjeravaju ostvariti, ali navedena okolnost sama po sebi nije dovoljna da bi se opravdano smatralo da su se iste osobe politički povezale radi korištenja javne dužnosti u svrhu međusobnog pogodovanja s ciljem ostvarenja njihovih određenih osobnih koristi. Naime, za utvrđivanje interesne povezanosti, osim političkog potrebno je utvrditi postojanje jasnog i nedvosmislenog privatnog interesa dužnosnika, koji u konkretnom slučaju nije utvrđen te stoga navodi iz prijave u navedenom dijelu ne upućuje na moguću povredu neke od odredbi ZSSI-a te je Povjerenstvo donijelo odluku kao u točki II. izreke.

Poziva se dužnosnik Klaudio Gašparini da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz obrazloženja ove odluke, te da Povjerenstvu dostave relevantnu dokumentaciju s kojom raspolažu.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Klaudio Gašparini, osobna dostava

2. Objava na internetskoj stranici Povjerenstva

3. Pismohrana